DNA fra urmenneske kobler indianere til Europa
Forskere har tradisjonelt regnet med at Amerikas urinnvånere har sine historiske og etniske røtter i mongolske folkeslag i Øst-Asia. Delvis sammenfallende genmateriale har styrket denne teorien. Men nå gjør DNA-et fra et urmenneske fra Sibir at forskerne må tenke nytt.Det er armbeinet til en fire år gammel gutt som døde for 24.000 år siden i steinalder-bosetningen Mal'ta ved Baikalsjøen i Russland som er analysert av en internasjonal gruppe forskere. Benet oppbevares i et museum i St. Petersburg, sammen med Venus-figurer som også er funnet i området med Mal'ta. Ifølge forskerne viser DNA-analysene av gutten et stort sammenfallende genmateriale med dagens indianere i Amerika. - Da vi sammenlignet dette barnets genmateriale så vi noe veldig rart, nemlig at dette individet så ut til å bestå av vestlige eurasiere på den ene siden og indianere på den andre siden, sier Eske Willerslev ved Statens naturhistoriske museum i Danmark, ifølge The Independent.Funnet overrasket både ved å dokumentere at mennesker med europeisk opphav for 24.000 år siden hadde flyttet så langt vestover som området rundt Baikal-sjøen, og ved at genmaterialet hadde store likheter med dagens indianere, ifølge New York Times. Willerslev har ledet den internasjonale forskergruppens arbeid. Funnene er publisert i det naturvitenskapelige tidsskriftet Nature, og ble nylig presentert på en konferanse om indianernes opphav, i Santa Fe i New Mexico. - Deler av genmaterialet finner du i dag hos folk vest i eurasia, og deler finner du i dag hos indianere. De indianske genene er unike for indianere. Men vi fant ingen spor av øst-asiater, sier Willerslev.Ifølge artikkelen i Nature, estimerer forskerne at mellom 14 og 38 prosent av opphavet til dagens indianere har sine røtter i urmenneskene i Sibir. Willerslev understreker at funnet hans ikke sier noe om når mennesker krysset over fra Asia til Amerika. Dette har vært et stridsspørsmål blant forskere i en rekke år. Enkelte mener at Amerika ble folket for rundt 13.000 år siden, andre mener at befolkningen der er eldre.
Indianernes opphav kan være mer europeisk enn forskere tidligere har antatt. DNA-analyse av en gutt som døde i Sibir for 24.000 år siden viser overraskende genetisk innhold.